CELEX: 32011R0263
Language: bg
Date: 2011-03-17 00:00:00
Title: Регламент (ЕС) № 263/2011 на Комисията от 17 март 2011 година за прилагане на Регламент (ЕО) № 458/2007 на Европейския парламент и на Съвета относно Европейската система за интегрирана статистика на социалната закрила (ESPROSS) по отношение на пристъпването към цялостно събиране на данните за ESSPROS модула за нетните обезщетения за социална закрила  Текст от значение за ЕИП

18.3.2011   
            
            
               BG
            
            
               Официален вестник на Европейския съюз
            
            
               L 71/4
            
         РЕГЛАМЕНТ (ЕС) № 263/2011 НА КОМИСИЯТА
   от 17 март 2011 година
   за прилагане на Регламент (ЕО) № 458/2007 на Европейския парламент и на Съвета относно Европейската система за интегрирана статистика на социалната закрила (ESPROSS) по отношение на пристъпването към цялостно събиране на данните за ESSPROS модула за нетните обезщетения за социална закрила
   (текст от значение за ЕИП)
   ЕВРОПЕЙСКАТA КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 458/2007 на Европейския парламент и на Съвета от 25 април 2007 г. относно Европейската система за интегрирана статистика на социалната закрила (ESSPROS) (1), и по-специално член 5, параграф 2 и член 7, параграф 3 от него,
   като има предвид, че:
   
               (1)
            
            
               Регламент (ЕО) № 458/2007 установи методологична рамка, която да се използва за изготвянето на съпоставими статистически данни за целите на Европейския съюз, и срокове за предаването и разпространението на статистическите данни, изготвени в съответствие с Европейската система за интегрирана статистика на социалната закрила (наричана по-нататък ESSPROS).
            
         
               (2)
            
            
               В съответствие с член 5, параграф 1 от Регламент (ЕО) № 458/2007 с оглед на въвеждането на модул за нетните обезщетения за социална закрила във всички държави-членки беше извършено пилотно събиране на данни за 2005 г.
            
         
               (3)
            
            
               От анализа на посоченото национално пилотно събиране на данни е видно, че резултатът от повечето пилотни проучвания е бил положителен, поради което следва да се приемат мерките за прилагане, необходими за пристъпването към цялостно събиране на данните за модула за нетните обезщетения за социална закрила.
            
         
               (4)
            
            
               Модулът за нетните обезщетения за социална закрила следва да бъде получен посредством използването на ограничителния подход, така че кръгът на получателите да е същият като кръга на получателите на брутните обезщетения за социална закрила, включени в базовата система на ESSPROS.
            
         
               (5)
            
            
               Съгласно член 7, параграф 3 от Регламент (ЕО) № 458/2007 следва да се приемат мерки за прилагане относно първата година, за която се събират пълни данни, както и мерки относно подробната класификация на включените данни, определенията, които ще се използват, и правилата за разпространение по отношение на модула за нетните обезщетения за социална закрила.
            
         
               (6)
            
            
               Мерките, предвидени в настоящия регламент, са в съответствие със становището на Комитета на Европейската статистическа система,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Държавите членки предоставят ежегодно на Комисията (Евростат) данни относно ESSPROS модула за нетните обезщетения за социална закрила. Референтен период е календарната година.
   2.   Срокът за предаване на данните за годината N, заедно с всяка ревизия на данните за предишни години, е 31 декември от годината N + 2.
   3.   Първата референтна година, за която се събират пълни данни за нетните обезщетения за социална закрила, е 2010 г.
   Член 2
   1.   Определенията, които се прилагат по отношение на модула за нетните обезщетения за социална закрила, са установени в приложение I.
   2.   Подробните класификации, които се използват по отношение на модула за нетните обезщетения за социална закрила, са установени в приложение II.
   3.   Критериите за разпространение на данните по отношение на модула за нетните обезщетения за социална закрила са зададени в приложение III.
   Член 3
   Настоящият регламент влиза в сила на двадесетия ден след неговото публикуване в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 17 март 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 113, 30.4.2007 г., стр. 3.
   
      ПРИЛОЖЕНИЕ I
      
         Определения за модула за нетните обезщетения за социална закрила
      
      
                  1.
               
               
                  Прилагат се определенията, установени в член 2 от Регламент (ЕО) № 458/2007.
               
            
                  2.
               
               
                  Прилагат се определенията, установени в точка „1.3. Разходи за схеми за социална закрила“ от приложение I към Регламент (ЕО) № 10/2008 на Комисията (1).
               
            
                  3.
               
               
                  С оглед на специалната цел на настоящия регламент освен това се прилагат следните определения:
                  
                              3.1.
                           
                           
                              „нетни обезщетения за социална закрила — ограничителен подход“ са социалните обезщетения след приспадането на данъците и социалноосигурителните вноски върху социални обезщетения в брой, платени от техния получател, и след добавянето на остатъчната фискална помощ, ако такава е налице, съгласно следната формула:
                              Нетни обезщетения за социална закрила (ограничителен подход) = брутни обезщетения за социална закрила* (1-AITR-AISCR) + остатъчни фискални помощи
                              остатъчните фискални помощи се включват в изчисляването на нетните обезщетения за социална закрила само ако не са пряко отразени в AITR и/или AISCR;
                           
                        
                              3.2.
                           
                           
                              „подробна средна данъчна ставка (AITR) за обезщетение (или група от обезщетения)“ е сумата от платените върху това обезщетение данъци от неговите получатели, разделена на общия доход от това обезщетение (т.е. на получените брутни обезщетения);
                           
                        
                              3.3.
                           
                           
                              „подробна средна социалноосигурителна ставка (AISCR) за обезщетение (или група от обезщетения)“ е сумата от платените върху това обезщетение социалноосигурителни вноски от неговите получатели, разделена на общия доход от това обезщетение (т.е. на полученото брутно обезщетение);
                           
                        
                              3.4.
                           
                           
                              „остатъчна фискална помощ“ е частта от общата стойност на фискалната помощ, която се отнася до прилаганите облекчения при облагането на социалните обезщетения (за разлика от частта, която се отнася до облекченията, прилагани по отношение на всички останали видове доходи).
                           
                        
            
                  4.
               
               
                  Подробните определения, които следва да се използват при прилагане на настоящия регламент, са установени в Наръчника за ESSPROS, изготвен от Европейската комисия в сътрудничество с държави-членки.
               
            
         (1)  ОВ L 5, 9.1.2008 г., стр. 3.
   
   
      ПРИЛОЖЕНИЕ II
      
         Подробна класификация относно модула за нетните обезщетения за социална закрила
      
      
                  1.
               
               
                  На обезщетенията за социална закрила се прави разбивка на обезщетения със и без условия за имуществено състояние. Класификацията на обезщетенията за социална закрила съдържа допълнителни данни в зависимост от това дали помощта се предоставя в брой като периодично плащане или като еднократна сума.
                  
                              —
                           
                           
                              обезщетения за социална закрила;
                           
                        
                              —
                           
                           
                              обезщетения за социална закрила, без условия за имуществено състояние;
                           
                        
                              —
                           
                           
                              обезщетения в брой, без условия за имуществено състояние;
                           
                        
                              —
                           
                           
                              периодични обезщетения в брой, без условия за имуществено състояние;
                           
                        
                              —
                           
                           
                              еднократни обезщетения в брой, без условия за имуществено състояние;
                           
                        
                              —
                           
                           
                              обезщетения за социална закрила, с условия за имуществено състояние;
                           
                        
                              —
                           
                           
                              обезщетения в брой, с условия за имуществено състояние;
                           
                        
                              —
                           
                           
                              периодични обезщетения в брой, с условия за имуществено състояние;
                           
                        
                              —
                           
                           
                              еднократни обезщетения в брой, с условия за имуществено състояние.
                           
                        
            
                  2.
               
               
                  На обезщетенията се прави разбивка в зависимост от предназначението, предвидено в член 2, буква б) от Регламент (ЕО) № 458/2007. Тази подробна класификация се агрегира на първото ниво на класификация, както следва:
                  
                              —
                           
                           
                              болест/здравеопазване;
                           
                        
                              —
                           
                           
                              инвалидност;
                           
                        
                              —
                           
                           
                              старост;
                           
                        
                              —
                           
                           
                              наследници;
                           
                        
                              —
                           
                           
                              семейство/деца;
                           
                        
                              —
                           
                           
                              безработица;
                           
                        
                              —
                           
                           
                              жилища;
                           
                        
                              —
                           
                           
                              социална изолация, която не е класифицирана другаде.
                           
                        
            
   
      ПРИЛОЖЕНИЕ III
      
         Критерии за разпространението на данни относно модула за нетните обезщетения за социална закрила
      
      
                  1.
               
               
                  Евростат публикува информация по държави-членки само след агрегиране между схемите, най-малко за:
                  
                              —
                           
                           
                              общ размер на нетните обезщетения за социална закрила;
                           
                        
                              —
                           
                           
                              дял на обезщетенията за социална закрила, върху които се дължат данъци и/или социалноосигурителни вноски;
                           
                        
                              —
                           
                           
                              нетни обезщетения за социална закрила по предназначение;
                           
                        
                              —
                           
                           
                              обезщетения с условия за имуществено състояние спрямо обезщетения без условия за имуществено състояние.
                           
                        
            
                  2.
               
               
                  При поискване Комисията (Евростат) разпространява подробните данни с разбивка по схема и по държави-членки до конкретни потребители (национални институции, събиращи данните за ESSPROS, отдели на Комисията и международни институции).
               
            
                  3.
               
               
                  Ако съответната държава-членка е съгласна с разпространението на всички данни, конкретните потребители имат право да публикуват данните по схеми.
               
            
                  4.
               
               
                  Ако съответната държава-членка не е съгласна с разпространението на всички данни, конкретните потребители имат право да публикуват агрегирани между схемите данни. Агрегирането между схемите следва да е в съответствие с установените от съответната държава-членка правила за разпространение.